CELEX: C2019/383/02
Language: hu
Date: 2019-10-01 00:00:00
Title: A Bíróság határozata (2019. október 1.) a személyes adatoknak a Bíróság igazságszolgáltatási feladatainak ellátása körében történő kezelésére vonatkozó belső ellenőrzési mechanizmus létrehozásáról

11.11.2019   
               
               
                  HU
               
               
                  Az Európai Unió Hivatalos Lapja
               
               
                  C 383/2
               
            
         A BÍRÓSÁG HATÁROZATA
         (2019. október 1.)
         a személyes adatoknak a Bíróság igazságszolgáltatási feladatainak ellátása körében történő kezelésére vonatkozó belső ellenőrzési mechanizmus létrehozásáról
         (2019/C 383/02)
         A BÍRÓSÁG,
         Tekintettel az Európai Unióról szóló szerződésre és különösen annak 19. cikkére,
         Tekintettel arra, hogy az Európai Unió Alapjogi Chartája (a továbbiakban: Charta) 8. cikkének (1) bekezdése értelmében „[m]indenkinek joga van a rá vonatkozó személyes adatok védelméhez”,
         Tekintettel arra, hogy a Charta 8. cikkének (3) bekezdése értelmében „[a személyes adatok védelmére vonatkozó] szabályok tiszteletben tartását független hatóságnak kell ellenőriznie”,
         Tekintettel arra, hogy a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről szóló, 2018. október 23-i (EU) 2018/1725 európai parlamenti és tanácsi rendelet 57. cikke (1) bekezdésének a) pontja értelmében az európai adatvédelmi biztos feladatai nem terjednek ki a személyes adatok Bíróság általi kezelésére, amennyiben az igazságszolgáltatási feladatkörében jár el;
         Tekintettel arra, hogy az ilyen adatkezelés ellenőrzése tekintetében az uniós jogalkotó a Charta 8. cikkének (3) bekezdésére hivatkozva, az (EU) 2018/1725 rendelet (74) preambulumbekezdésében független felügyelet kialakítását javasolta, például belső mechanizmus révén,
         ELFOGADTA EZT A HATÁROZATOT:
         
            1. cikk
            
               (1)   Ha valamely természetes személy kérelemmel fordul a Bíróság hivatalvezetőjéhez annak érdekében, hogy az a személyes adatoknak a Bíróság igazságszolgáltatási feladatainak ellátása körében eljáró adatkezelőjeként határozatot hozzon, a hivatalvezető e kérelem benyújtásától számított két hónapos határidőn belül közli határozatát az érintett személlyel. E határidő lejártakor a válasz elmaradása a kérelmet hallgatólagosan elutasító határozatnak minősül.
            
            
               (2)   A Bíróság hivatalvezetője által a személyes adatoknak a Bíróság igazságszolgáltatási feladatainak ellátása körében eljáró adatkezelőjeként – az (1) bekezdés szerinti kérelemre válaszul vagy saját kezdeményezésre – hozott határozat ellen panasszal lehet élni a 2. cikk szerinti bizottságnál (a továbbiakban: bizottság) a 3. cikkben előírt feltételek mellett.
            
         
         
            2. cikk
            
               (1)   A bizottság egy elnökből és két tagból áll, akiket a Bíróság bírái és főtanácsnokai közül választanak ki.
            
            
               (2)   A bizottság elnökét és tagjait a Bíróság elnökének javaslata alapján, annak megbízatásának időtartamára a Bíróság jelöli ki.
            
            
               (3)   Elnökének javaslata alapján a Bíróság póttagokat is kijelöl, akik a bizottság egy vagy több tagjának akadályoztatása esetén járnak el. A póttagok a protokolláris sorrendet követve helyettesítik az akadályoztatott tagokat.
            
            
               (4)   A bizottság elnökének akadályoztatása esetén a bizottságot annak valamely rendes vagy póttagja elnököli, a protokolláris sorrendet követve.
            
            
               (5)   A bizottság üléseit az elnök hívja össze. Az elnök állapítja meg az ülések napirendjét és vezeti azok jegyzőkönyvét.
            
            
               (6)   A bizottság munkáját az Európai Unió Bíróságának igazgatási ügyekért felelős jogtanácsosa segíti.
            
         
         
            3. cikk
            
               (1)   A panaszt az 1. cikk (2) bekezdésében említett határozat által érintett természetes személy vagy annak képviselője terjesztheti elő e határozat közlésétől vagy adott esetben e személynek e határozatról való tudomásszerzésétől számított két hónapon belül.
            
            
               (2)   A panaszt az Európai Unió egyik hivatalos nyelvén kell benyújtani.
            
         
         
            4. cikk
            
               (1)   Ha a panasz megfelel a 3. cikkben előírt feltételeknek, a bizottság újra megvizsgálja az 1. cikk (2) bekezdése szerinti határozat alapjául szolgáló ténybeli és jogi elemeket.
            
            
               (2)   A bizottság bármely személyt meghallgathat, akinek meghallgatását hasznosnak találja.
            
            
               (3)   A bizottság megsemmisítheti és ebben az esetben meg is változtathatja, vagy helybenhagyhatja az 1. cikk (2) bekezdése szerinti határozatot. A bizottság határozata a panasz előterjesztője tekintetében az 1. cikk (2) bekezdése szerinti határozat helyébe lép.
            
            
               (4)   A bizottság közli a panasz előterjesztőjével a határozatát, amelyet e panasz benyújtásától számított négy hónapon belül hoz meg. A bizottság e határidőn belül hozott kifejezett határozatának hiányában úgy kell tekinteni, hogy a bizottság helybenhagyta az 1. cikk (2) bekezdése szerinti határozatot.
            
            
               (5)   A panasz előterjesztője által az 1. cikk (2) bekezdése szerinti határozattal szemben indított kereset megszünteti a bizottságnak az elé terjesztett panasz elbírálására vonatkozó hatáskörét.
            
         
         
            5. cikk
            Ez a határozat az elfogadásának napján lép hatályba.
         
         
            Kelt Luxembourgban, 2019. október 8-án.
            
               
                  hivatalvezető
               
               A. CALOT ESCOBAR
            
            
               
                  elnök
               
               K. LENAERTS